
AVIZ

asupra proiectului de Lege pentru completarea art.182 din Legea nr.95/2006 privind reforma în domeniul sănătăţii


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de Lege pentru completarea art.182 din Legea nr.95/2006 privind reforma în domeniul sănătăţii, trimis cu adresa PL-x. 694 din 24 noiembrie 2010 şi înregistrat cu nr. 1063 din 24 noiembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a adoptat, propunerea legislativă în şedinţa din 16 noiembrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 6 decembrie 2010.


Proiectul de lege are ca obiect de reglementare completarea art.182 din Legea nr. 95/2006 privind reforma în domeniul sănătăţii, cu modificările şi completările ulterioare, în vederea ocupării posturilor vacante din sistemul sanitar potrivit normativelor de presonal aflate în vigoare, pe categorii de personal şi tipuri de activităşi medicale.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 645 din 25 mai 2010 şi punctul de vedere al Guvernului, transmis prin adresa nr. 2048 din 9 septembrie 2010, prin care nu se susţine adoptarea propunerii legislative.

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

